(Návrh) 

VYHLÁŠKA

Úradu pre normalizáciu, metrológiu a skúšobníctvo Slovenskej republiky

z ... 2016,

ktorou sa ustanovuje technický postup pre skúšky posúdenia zhody streliva do ručných palných zbraní

Úrad pre normalizáciu, metrológiu a skúšobníctvo Slovenskej republiky podľa § 9 ods. 4 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov v znení v znení neskorších  predpisov ustanovuje:

§ 1
Predmet úpravy
Táto vyhláška upravuje technický postup a podmienky pre skúšky posudzovania zhody streliva do ručných palných zbraní, na základe ktorých môže byť strelivo uvedené na trh, s poskytnutím záruky bezpečnosti.

§ 2
Vymedzenie pojmov
Na účely tejto vyhlášky sa rozumie
a)	expanznou zbraňou zbraň, ktorej konštrukcia vylučuje vystreliť guľový náboj alebo náboj s hromadnou strelou, vrátene signálnych, poplašných, štartovacích a akustických zbraní, expanzných zbraní na granule a expanzných zbraní na rozptyl dráždivej a paralyzujúcej látky,
b)	jatočnou zbraňou zariadenie používané na usmrtenie zvierat prostredníctvom vniknutia smrtiaceho komponentu do mozgu zvieraťa, pričom smrtiaci komponent je súčasťou tohto zariadenia,
c)	nábojom celok určený na vkladanie (nabíjanie) do ručnej palnej zbrane, signálnej zbrane alebo inej zbrane, ktorý sa skladá z nábojnice, zápalky alebo zápalkovej zlože, výmetnej náplne a strely,
d)	nábojkou celok určený na vkladanie (nabíjanie) do expanznej zbrane, expanzného prístroja alebo inej zbrane, ktorý sa skladá z nábojnice, zápalky alebo zápalkovej zlože a môže obsahovať výmetnú náplň, granule alebo chemickú dráždivú látku,
e)	nábojnicou časť náboja chrániaca v nej umiestnenú výmetovú náplň od vonkajších vplyvov a ktorá slúži na uloženie zápalky a na spojenie so strelou, pomocou ktorej sa zabezpečuje poloha náboja v nábojovej komore a utesnenie spalných plynov vzniknutých pri výstrele proti ich úniku dozadu,
f)	sériou súbor streliva toho istého typu, vyrobeného sériovo a dodávaného tým istým výrobcom; každá séria je modifikovaná pri zmene akejkoľvek súčasti náboja,
g)	sériou prebíjaného streliva a sériou streliva pochádzajúceho zo štátu, ktorý nie je členským štátom  Stálej medzinárodnej komisie pre skúšky ručných strelných zbraní) (ďalej len „tretia krajina.“) stelivo šarže, ktoré je plnené tým istým výrobcom, vykazuje charakteristické črty homogenity podľa písmena f) a ktoré je súčasne dovezené tým istým dovozcom z členského štátu Stálej medzinárodnej komisie pre skúšky ručných strelných zbraní (ďalej len „C.I.P.“), 
h)	strelou predmet vystrelený zo strelnej zbrane určený na zasiahnutie cieľa alebo vyvolanie iného efektu,
i)	strelivom súhrnné označenie nábojov, nábojok a striel do ručných palných zbraní,
j)	prebíjaným strelivom strelivo z použitých nábojníc,  
k)	spotrebným strelivom strelivo umiestnené na trh za predpokladu, že spĺňa požiadavky rozhodnutí C.I.P. spotrebným strelivom nie je skúšobné strelivo používané autorizovanou osobou alebo výrobcom,  experimentálne strelivo nového typu, strelivo plnené alebo prebíjané v malých množstvách pre osobnú spotrebu,
l)	strelivom vysokého výkonu strelivo schváleného typu, kde priemerný maximálny tlak je vyšší ako normálny predpísaný tlak C.I.P.; strelivo vysokého výkonu je pokladané za nové strelivo.
§ 3
Odber vzoriek
Odber vzoriek streliva z predloženej série ku kontrole sa vykonáva podľa podmienok uvedených v prílohe.
§ 4
Kontrola streliva
(1)	Kontrola streliva môže byť vykonávaná buď autorizovanou osobou alebo výrobcom za dozoru autorizovanej osoby. Zodpovednosť za strelivo prislúcha vo všetkých prípadoch výrobcovi.
(2)	Kontrola streliva zahŕňa
a)	overenie prítomnosti rozlišovacích označení na najmenšom spotrebiteľskom obale,
b)	overenie rozlišovacích označení na každom náboji,
c)	overenie zhodnosti rozmerových charakteristík,
d)	preskúšanie priemerného tlaku nábojov alebo hodnôt pokladaných za ekvivalentné v prípade zvláštneho streliva,
e)	kontrola funkčnej bezpečnosti.

§ 5
Kontrola rozmerov streliva sa uskutoční podľa osobitného predpisu.) Maximálne a minimálne hodnoty rozmerov streliva sú uvedené v tabuľkách C.I.P.

§ 6
Označovanie
(1)	Strelivo sa označuje identifikačným označením výrobcu, identifikačným označením toho, kto vykonal prebitie streliva alebo identifikačným označením toho, kto za strelivo dal záruku.
(2)	Identifikačné označenie je vykonané výrobnou značkou alebo značkou pôvodu vyznačenou na dne nábojnice alebo na tele nábojnice neodstrániteľným spôsobom.
(3)	Kaliber sa vyznačuje na dne streliva so stredovým zápalom podľa rozhodnutí C.I.P. Ak kaliber z technických dôvodov nie je možné vyznačiť na dne nábojnice, vyznačí sa neodstrániteľným spôsobom na plášti nábojnice.
(4)	Skúšobné strelivo sa označuje buď vrúbkovaním obvodu dna, červeným zafarbením zadnej plochy dna, nábojnicou červenej farby alebo označením „skúšobné strelivo“ na tele nábojnice v jazyku členského štátu C.I.P. a s pripojením hodnoty skúšobného tlaku kalibra.
(5)	Ak dĺžka nábojnice olovených brokov presahuje priemer 65 mm pre kaliber 20 a vyšších a 63,5 mm pre kaliber 24 a nižších, olovené broky musia obsahovať označenie priemeru brokov v mm a dĺžku nábojnice. 
(6)	Ak má strelivo určené do zbraní s hladkým vývrtom hlavne nábojnicu kalibru 20, musí byť nábojnica vyrobená v žltej farbe. To neplatí pre náboje, ktoré už sú uvedené na trh. 
(7)	Strelivo do zbraní s hladkým vývrtom a strelivo s vysokým výkonom sa označuje buď odlišnou farbou zadnej plochy dna alebo označením „Max. 1050 bar“ alebo „Pre zbraň skúšanú tlakom 1320 bar“ na tele nábojnice v jazyku členského štátu C.I.P.

§ 7
Strelivo s vysokým výkonom
(1)	Za strelivo s vysokým výkonom sa považuje strelivo určené pre streľbu zo zbraní s hladkým vývrtom, ktoré bolo podrobené vyššej skúške alebo skúške pre oceľové broky a skúšobné strelivo.
(2)	Strelivo s vysokým výkonom sa považuje za nové strelivo, a preto je
a)	podrobené typovej kontrole,
b)	podrobené výrobnej kontrole,
c)	podrobené inšpekčnej kontrole,
d)	uvedené v tabuľkách C.I.P.,
e)	označené kontrolnou značkou,
f)	rozlíšiteľné tak, že na najmenšom spotrebiteľskom balení je určené prídavné označenie.
§ 8
Strelivo určené pre zbrane na granule
Strelivo určené pre zbrane na granule musí mať odlišné rozmery, aby nemohlo byť vložené do akustických zbraní.
§ 9
Strelivo nevyrábané sériovo alebo strelivo, ktoré nie je na trhu
Strelivo, ktoré sa nevyrába sériovo alebo nie je na trhu, nie je podrobené kontrole C.I.P. Za strelivo, ktoré sa nevyrába sériovo alebo nie je na trhu sa považuje
a)	skúšobné strelivo, plnené a používané priamo autorizovanou osobou ako i skúšobné strelivo s priamym predajom od výrobcov k  autorizovanej osobe tej istej krajiny,
b)	experimentálne strelivo nového typu, ktoré v priebehu vývoja a zostavenia môže byť dodané pre skúšky v malom množstve rôznym užívateľom, ktorí nie sú zamestnancami výrobcu, pričom nie je označené overovacou značkou C.I.P. a nie je podrobené rozhodnutiam C.I.P.,
c)	strelivo naplnené alebo znovu naplnené  v malom množstve pre osobné použitie alebo zadarmo pre známych užívateľov, pričom nie je označené overovacou značkou C.I.P. a nie je podrobené rozhodnutiam C.I.P.  

§ 10
Nové strelivo
(1)	Nové strelivo, okrem streliva s vysokým výkonom, ktoré ešte nie je zaradené do tabuliek C.I.P., nesmie byť homologizované (získať certifikát o typovej skúške), ak
a)	je ho možné nabiť a vystreliť z nábojovej komory ručnej palnej zbrane určenej pre strelivo kalibru, ktoré už bolo homologizované a zaradené do tabuliek C.I.P., ktoré má rozmery identické alebo podobné a maximálny prípustný tlak nižší než je tlak nového streliva,
b)	strelivo, už homologizované a zaradené do tabuliek C.I.P., ktoré má rozmery identické alebo podobné a maximálny prípustný tlak vyšší než je tlak nového streliva, môže byť nabité a vystrelené z nábojovej komory ručnej palnej zbrane určenej pre toto nové strelivo, ktoré má prípustný maximálny tlak nižší, než tento už homologizovaný kaliber.
(2)	V prípade nových kalibrov z tretích krajín, je postup merania odlišný od postupu  stanoveného C.I.P. Koeficient zvýšenia tlaku 1,07 musí  byť aplikovaný na priemerný  tlak, získaný v priebehu typovej kontroly. Tento koeficient je aplikovateľný na náboje, určené pre zbraň s dlhou drážkovanou hlavňou, pištoľ a revolver s centrálnym zápalom a okrajovým zápalom.

§ 11
Overovacia značka
(1)	Zbrane a expanzné zbrane sa označujú overovacou značkou pre spotrebné strelivo, ktorá sa použije len v prípade, ak je strelivo skontrolované podľa postupu podľa tejto vyhlášky a zodpovedá rozhodnutiam C.I.P.
(2)	Overovacia značka pre strelivo sa skladá z jednotnej overovacej značky C.I.P. a zo značky skúšobne.
(3)	Jednotná overovacia značka C.I.P.:

§ 12
Strelivo uvedené na trh musí byť zabalené do vhodného obalu. Najmenší spotrebiteľský obal musí byť vhodne uzavretý. Na najmenšom spotrebiteľskom obale musia byť uvedené nasledujúce údaje:
a)	meno alebo výrobná značka výrobcu alebo toho, pre koho bolo strelivo vyrobené a kto nesie zodpovednosť za to, že strelivo zodpovedá platným predpisom,
b)	označenie podľa osobitného predpisu),
c)	identifikačné číslo série a počet nábojov v najmenšom spotrebiteľskom obale,
d)	u streliva s vysokým výkonom doplnkové označenie, ktoré jasne udáva, že toto strelivo nemôže byť vystrelené z iných zbraní než z tých, u ktorých bola vykonaná  vyššia skúška,
e)	pre skúšobné náboje označenie „skúšobné strelivo“,
f)	overovacia značka, že strelivo bolo skúšané podľa rozhodnutí C.I.P.,
g)	pri prebíjaných nábojoch označenie, z ktorého je zrejmé, že sa jedná o prebíjané náboje,
h)	pri nábojoch, ktoré nevystreľujú pevné strely, ak je potrebné, označenie kvapalnej alebo plynnej látky vymietnutej pri výstrele.

§ 13
(1)	Meranie strednej hodnoty tlaku, strednej hodnoty rýchlosti, strednej hodnoty hybnosti a ďalších parametrov sa vykoná podľa rozhodnutí C.I.P. Namerané hodnoty musia  štatisticky zodpovedať nižšej alebo rovnakej strednej hodnote ako je tá, ktorú  dovoľuje C.I.P. Maximálny tlak streliva určeného do hlavní s drážkovaným vývrtom je určený na 4400 bar. Pri kalibroch, ktoré už boli homologizované pri tlaku vyššom ako 4400 bar, je potrebné tento tlak znížiť.
(2)	Meranie tlaku nábojov a nábojok a maximálne  prípustné tlaky sú uvedené v rozhodnutiach C.I.P.
§ 14
Kontrola bezpečnostnej funkcie streliva sa vykonáva podľa rozhodnutí C.I.P.

§ 15
Kontrola referenčného streliva
(1)	Referenčné náboje pochádzajú zo série z bežných štandardných výrob, vybrané a skladované výrobcom.
(2)	Referenčný tlak série referenčných nábojov sa porovná s hodnotami získanými pomocou meracieho zariadenia každého užívateľa a umožní definovať hodnotu korekcie, ktorá sa použije u meraného kalibra.
(3)	Veľkosť korekcie je rozdiel medzi hodnotou menovitého tlaku referenčnej série vyhlásenej C.I.P. a strednou hodnotou  tlaku referenčnej  série nameranou pomocou meracieho zariadenia  užívateľa. Táto hodnota opravy nesmie byť vyššia ako ± 10 %.
(4)	Stredná hodnota korigovaného tlaku série skúšaných nábojov sa získa tak, že sa hodnota  korekcie pripočíta alebo odpočíta. Pre kontrolu streliva definovanú  C.I.P. sa použijú hodnoty korigovaného  tlaku.
(5)	Pre príslušný kaliber predloží výrobca výrobnú dávku (sériu) minimálne 5 000 kusov s protokolmi o skúškach.  
(6)	Výrobca vykoná predbežné skúšky pomocou postupov stanovených C.I.P., aby nich definoval  základný tlak a rýchlosť za nasledujúcich normálnych podmienok okolia a za sťažených  podmienok: 
a)	normálne podmienky: teplota 21 °C ± l °C, relatívna vlhkosť 60 % ± 5 %,
b)	extrémne podmienky: týždeň pri 35 °C ± l °C  relatívnej vlhkosti 40 % ± 5 % a  týždeň pri - 20 °C ± l °C.
(7)	Po každom vystavení sťaženým klimatickým podmienkam musia byť náboje klimatizované po dobu 72 hodín pri teplote 21°C ± l °C relatívnej vlhkosti 60 % ± 5 %.

§ 16
Spôsobilosť referenčných nábojov
(1)	Pre uznanie spôsobilosti nábojov musí byť strelivo z jednej série. Normálne skúšobné podmienky pre strelivo sú: teplota 21 °C ± l °C, relatívna vlhkosť 60 % ± 5 %. Merania sa vykonávajú po klimatizovaní nábojov za týchto podmienok po dobu 72 hodín.
(2)	Pred meraním tlakov a rýchlostí sa vykonajú dva zahrievacie výstrely s nábojmi zo skúšanej série.
(3)	Pri zisťovaní spôsobilosti referenčnej série vystrelí každá skúšobňa a výrobca dve skupiny po 20 nábojov za súčasného zaznamenávania tlaku a rýchlosti, z čoho sa vypočíta stredná hodnota a smerodajná odchýlka každej skupiny.
(4)	Súbežne merané hodnoty rýchlostí a ich smerodajná odchýlka môžu slúžiť k posúdeniu  platnosti streľby. Hodnota smerodajnej odchýlky nameraných tlakov sa použije k posúdeniu správnosti výsledkov.
§ 17
Menovitý tlak
(1)	Pre stanovenie menovitého tlaku sa použijú tri zo štyroch dodaných hodnôt  (tri skúšobne  a výrobca), ktoré sú podľa smerodajnej odchýlky relatívne najsprávnejšie. Menovitý tlak je aritmetická stredná hodnota týchto troch hodnôt, pokiaľ diferencia medzi touto strednou hodnotou a niektorou z nich nepresiahne 3 %.
(2)	Menovitý tlak každého kalibra je znovu skontrolovaný jednou z troch určených skúšobní, a to aspoň jedenkrát za tri roky a vždy, keď sa zistí rozdiel, aby sa mohlo prehlásiť, že pôvodná hodnota je v dovolených medziach. Pre tieto skúšky sa použijú referenčné náboje uložené u výrobcu.
(3)	Ak sa pomocou merania podľa odsekov 1 a 2 zistí väčší rozdiel, vykonajú tri skúšobne a výrobca novú kontrolnú skúšku.
(4)	Ak sa nová stredná  hodnota  tlaku série  referenčných  nábojov, zistená  tromi určenými  skúšobňami  a výrobcom,  odchyľuje  o viac ako ± 3 % od menovitého  tlaku, nepovažujú sa už tieto náboje za referenčné náboje.

§ 18
Kontrola nábojov s bezolovenými brokmi
(1)	Bezolovené broky sa delia na:
a)	Typ A – Homogénne bezolovené broky s tvrdosťou ≤ 40 VH1; náboje laborované týmto druhom brokov sa overujú ako náboje s čisto olovenými brokmi,
b)	Typ B – Homogénne bezolovené broky s tvrdosťou > 40 VH1, ale ≤ 110 VH1 v strednej hodnote (≤ 125 VH1 v individuálnej hodnote); náboje laborované týmto druhom brokov sa overujú ako náboje s oceľovými brokmi,
c)	Typ C – Heterogénne bezolovené broky s deformáciou ≤ 45 %; náboje laborované týmto druhom brokov sa overujú ako náboje s oceľovými brokmi. Náboje nemožno laborovať heterogénnymi brokmi, ktoré vykazujú nižšiu deformáciu ako oceľové broky s rovnakým priemerom.
d)	Typ D - Heterogénne bezolovené broky s deformáciou > 45 %; náboje laborované týmto druhom brokov sa overujú ako náboje s čisto olovenými brokmi.
(2)	V prípade, že bezolovené broky nemožno jasne klasifikovať ako homogénne alebo heterogénne a na základe charakterizačných skúšok ich nemožno zaradiť ani do jednej zo štyroch vyššie definovaných skupín, môže skúšobňa požiadať žiadateľa, aby vykonal skúšku so zbraňou a stanovil tak špecifikácie nábojov: rýchlosť – hybnosť.
(3)	Bezolovené broky typu B a C používané v spotrebných nábojoch musia mať pre
a)	náboje kalibru 12 priemer rovný alebo nižší ako 3,25 mm (+ 2 %),
b)	náboje kalibru 16 priemer rovný alebo nižší ako 3,00 mm (+ 2 %),
c)	náboje kalibru 20 priemer rovný alebo nižší ako 3,00 mm (+ 2 %).
(4)	Bezolovené broky môžu byť heterogénne (zlúčenina kovového prachu + spojiva) a preverené deformačnou skúškou alebo homogénne (kovové alebo zo zliatiny) a preverené skúškou tvrdosti jadra metódou Vickers. 

§ 19
Metóda merania deformácie pri heterogénnych brokoch
(1)	Brok sa podrobí skúške rozdrvením, a to tak, že sa naň spustí kovová guľka z ocele s hmotnosťou 500 ± 1 g z výšky 500 ± 2 mm, čo je vzdialenosť medzi základňou guľky a základňou kovového piesta nad brokom.
(2)	Zariadenie tvorí kovový podstavec, na ktorom je uložený brok, šibenička na uchytenie 500 g guľky, cylindrický kovový piest a mechanizmus na magnetické uvoľnenie guľky (tvrdosť guľky, podstavca a piesta je 60 ± 5 HRC).
(3)	Priemer broku sa zmeria pred skúškou a po nej a deformácia sa vypočíta percentuálne podľa zmeny priemeru nasledovným spôsobom:
Deformácia D =  × 100 (%).
Meranie sa vykonáva na jedinom broku, pričom sa z každej šarže otestuje vzorka desiatich brokov, zmeria sa deformácia a zaznamená sa vzhľad broku po rozdrvení (prítomnosť trhlín, fragmentácia).
Po meraní sa vypočíta aritmetický priemer z deformácie desiatich brokov a porovná sa s aritmetickým priemerom olovených a oceľových brokov rovnakého priemeru.
Klasifikáciu brokov možno stanoviť v závislosti od deformácie, pričom
Typ C: Deformácia ≤ 45 %,
Typ D: Deformácia > 45 %.

§ 20
Metóda merania tvrdosti jadra podľa Vickersa pri homogénnych brokoch
Meranie tvrdosti jadra sa vykonáva v jadre broku, ktorý je opracovaný tak, aby sa kvôli skúške získala pologuľa s hladkým a rovným povrchom, pričom sa z každej šarže otestuje vzorka desiatich brokov, pričom skúšanie sa vykonáva jednotlivo.
Tvrdosť sa meria podľa Vickersa (VH 1) postupom podľa technickej normy) so skúšobnou záťažou F stanovenou na 9,807 N.
Po meraní sa vypočíta aritmetický priemer tvrdosti zo vzorky desiatich brokov, pričom musí byť ≤ 110 VH 1 so žiadnou individuálnou hodnotou VH 1 >125.
Klasifikáciu brokov možno stanoviť v závislosti od priemernej nameranej hodnoty, pričom
Typ A: VH 1 ≤ 40,
Typ B: VH 1 > 40.

§ 21
Táto vyhláška nadobúda účinnosť 1. januára 2017.

Príloha k vyhláške č. .../2016 Z. z.
Kontrola streliva

I.	Vhodnosť zariadenia

1.1	Podľa bodu 7.1 je na základe žiadosti žiadateľa autorizovanou osobou vykonávaná kontrola zariadenia a meracích prístrojov pre každý typ streliva s cieľom overiť, že zariadenia a meracie prístroje pre každý typ steliva zodpovedajú rozhodnutiam C.I.P. 

Kontrola bude obsahovať
	a)	overenie zhodnosti rozmerov tlakomerných hlavní s rozhodnutiami C.I.P.,
	b)	overenie tlakomerov pri použití referenčného náboja alebo vzorovej tlakomernej 
		hlavne,
	c)	overenie meradiel určených k rozmerovej kontrole streliva,
	d)	overenie zbraní určených ku kontrole bezpečnostnej funkcie streliva.

1.2		Typová kontrola streliva

1.2.1	Podľa bodu 8.1 tejto prílohy je na základe žiadosti žiadateľa autorizovanou osobou vykonávaná typová kontrola sériovo vyrábaného streliva rovnakým spôsobom ako kontrola výroby, ale je vykonávaná kontrolou dvojnásobného počtu kusov streliva.
Odber vzoriek k vykonaniu typovej kontroly je dvojnásobný voči výrobnej kontrole 
Počet prípustných chýb je tri, päť, osem a dvanásť podľa veľkosti série uvedenej  v bode  4.3.2 tejto prílohy.

1.2.2	Pred uvedením konkrétneho typu streliva na územie členských štátov C.I.P., ktoré pochádza zo štátu, ktorý nie je členským štátom C.I.P., sa vykoná kontrola typu streliva.

Autorizovaná osoba vykoná typovú kontrolu streliva v prípade nového kalibra, ktorý nie je uvedený v tabuľkách C.I.P. na základe údajov poskytnutých výrobcom. Autorizovaná osoba oznámi C.I.P. vykonanie typovej kontroly súčasne s informáciou o maximálnom prípustnom tlaku, nameranej strednej hodnote maximálneho tlaku a všetky údaje oznámené výrobcom, ktoré sú riadne overené. 

Pred vstupom rozhodnutia C.I.P. do platnosti, slúžia tieto údaje ako základ pre kontrolu a skúšanie zbraní a streliva tohto kalibra. 

1.2.3	Žiadateľovi sa udelí certifikát o typovej kontrole streliva, ak kontrolovaný typ streliva zodpovedá požiadavkám podľa rozhodnutí C.I.P.
Certifikát o typovej kontrole streliva obsahuje tieto údaje:
- obchodné meno, sídlo alebo adresu miesta podnikania žiadateľa,
- obchodný názov streliva,
-dátum vykonania typovej kontroly streliva,
-tvar overovacej značky, ktorá sa použije. 
1.2.4 Ak strelivo nevyhovelo typovej kontrole streliva, žiadateľ môže podať žiadosť o ďalšiu typovú kontrolu streliva.
1.3		Kontrola výroby

1.3.1	Ak je výsledok typovej kontroly pozitívny, výrobca, dovozca alebo autorizovaná osoba vykoná kontrolu výroby každej výrobnej série streliva, s cieľom overiť zhodu s rozhodnutiami C.I.P. 
1.3.2	Výrobca, dovozca alebo autorizovaná osoba zaregistruje a očísluje výsledky kontroly výroby podľa postupu ustanoveného autorizovanou osobou. 

1.4		Inšpekcia 

1.4.1	Autorizovaná osoba vykonáva inšpekciu podľa bodu 7.2 tejto prílohy nasledujúcim postupom

A.	Žiadateľ, ktorý má oprávnenie na kontrolu výroby vykoná najmenej jedenkrát za tri roky:
	a)	kontrolu zariadenia podľa postupu uvedeného v bode 1.1,
	b|	overenie kontroly výroby,
	c)	kontrolu výroby podľa postupu uvedeného v bode 1.3.

B.	Dovozca z tretej krajiny, ktorý nie je oprávnený na kontrolu výroby, vykoná najmenej jedenkrát ročne
	a)	overenie platnosti potvrdenia podľa bodu VIII,
	b)	overenie vykonávaných kontrol výroby vyžiadaním zaslania jedného alebo viacerých protokolov podľa veľkosti dodávok,
	c)	kontrolu každého typu dovážaného streliva podľa bodu 1.3; dovozca je povinný predložiť protokol o výrobnej skúške série vybranej na účely inšpekcie.

1.4.2. Ak sa v priebehu inšpekcie zistí, že rozhodnutia C.I.P. nie sú dodržiavané, autorizovaná osoba oznámi zistené chyby a lehotu na ich odstránenie výrobcovi a dovozcovi. Ak nedôjde k odstráneniu zistených chýb, autorizovaná osoba postupuje podľa bodu 7.2.

II.		Definícia typu streliva
Typ streliva je definovaný názvom uvedeným v tabuľkách C.I.P. ako „Označenie kalibra“ alebo jeho názvom.

III.	Odoberanie vzoriek

3.1		Vzorky sa odoberú náhodne a predložia sa na kontrolu podľa voľby kontrolujúceho.  

3.2		Overenie typu

3.2.1	Pri overení typu séria streliva pozostáva  najmenej z 3000 kusov nábojov. 

3.2.2	Pre série menšie ako je uvedené v bode 3.2.1 musí byť každé rozhodnutie autorizovanej osoby prijaté podľa rozhodnutí C.I.P.

3.2.3	Pre overenie typu bude vybraná séria streliva vyvíjajúceho najvyššie maximálne tlaky.

3.3		Kontrola výroby

3.3.1	Množstvo streliva, ktoré tvorí sériu overeného typu predloženého na kontrole výroby nesmie prekračovať:
		–	500 000 kusov pre strelivo so stredovým zápalom,
		–	1 500 000 kusov pre strelivo s okrajovým zápalom.

3.3.2	Odoberanie vzoriek

	 série 	         do	   35 001až	 150 001 až	500 001 až
		         35 000	   150 000	 500 000	1 500 000
 
a)	kontrola rozmerová	     125	       200	315	500
	a vzhľadová

b)	kontrola tlakov,	           20                30	  	30	50 
	kontrola rýchlosti 
	a hybnosti 

c)	kontrola funkcie	          20	32	32	50

V prípade nábojok do vstreľovacích prístrojov a jatočných zbraní sa odoberú vzorky na kontrolu tlaku zo  streliva s najvyšším výkonom v počte 12 kusov nábojok pre každý doplnkový objem. 

3.3.3 Počet kusov predpísaný pre kontrolu výroby možno upraviť, ak má výrobca zavedený 
systém zabezpečenia kvality. Plán kontrol výrobca predbežne predloží autorizovanej osobe. Autorizovaná osoba overí plán kontrol a môže pristúpiť ku kontrole počas výroby, ktorá zodpovedá bezpečnostným požiadavkám rozhodnutí C.I.P.

IV.		Vizuálna kontrola

4.1		Na odobratých vzorkách streliva sa kontroluje:
 
4.1.1	Označenie rozlišovacími  značkami a ďalšími označeniami  uvedenými v § 6 ods. 1, 2, 4 až 7 a v § 10 ods. 1.
Počet prípustných chýb pre označenie  uvedené v , § 6 ods. 1, § 6 ods. 2, § 6 ods. 3, § 6 ods. 6, § 12 je: 2, 3, 5, 8 podľa veľkosti série uvedenej v bode 3.3.2.
         Počet chýb pri značkách uvedených v § 6 ods.  4, § 6 ods. 7, § 8, § 10 ods. 1 je nula. 

4.1.2	Nedovolené chyby na nábojnici pred streľbou: počet prípustných pozdĺžnych trhlín na ústi kratších alebo rovných 3 mm je 2, 3, 5, 8 podľa veľkosti série podľa bodu 3.3.2. 
		Počet nižšie uvedených chýb je nula.
		- chybný kaliber,
		- trhliny dlhšie ako 3 mm,
		- všetky ostatné pozdĺžne alebo priečne trhliny,
		- prasknuté kovanie.

4.2		V najmenšom spotrebiteľskom obale odobratých vzoriek sa overuje:

4.2.1 prípustný počet chýb označenia uvedených v  §12 písm. a), písm. c), písm. f) a písm. g) podľa veľkosti série uvedenej v bode 3.3.2 je 2, 3, 5, 8.
Pre označenie streliva podľa § 12 písm. b), písm. d), písm. e), písm. h) je počet chýb  nula.

4.2.2	jednotnosť typu náboja. Náboje rôznych typov sa nesmú nachádzať v najmenšom spotrebiteľskom obale.
		Počet chýb je nula.

4.3	Ak dôjde k prekročeniu prípustných chýb podľa bodu 4.1 a 4.2, séria sa vráti na kontrolu a opätovne sa povolí jej predloženie k neskoršiemu dátumu.

V.		Kontrola rozmerov 

5.1		Kontrola rozmerov musí umožniť overenie dôležitých rozmerov z hľadiska bezpečnosti a rozmerov, ktoré definujú typ. Tieto rozmery ustanovujú tabuľky C.I.P. V prípade streliva pre akustické zbrane sa celková dĺžka (L3) po výstrele meria, okrem iného, u nábojok, ktoré sa použili k určeniu tlaku plynov alebo energie. 

5.2		Odobraté vzorky streliva musia byť z hľadiska bezpečnosti v súlade s predpísanými medznými rozmermi. 

5.3		Medzné rozmery predpísané pre definíciu typu streliva sú kontrolované pomocou meradla všeobecného tvaru, ktoré berie do úvahy minimálne rozmery komôr, uvedené v doplnku A. Všetky odobraté vzorky streliva musia náležite vchádzať do meradla všeobecného tvaru.

5.4	Overuje sa, či zápalka nevyčnieva nad rovinu dna nábojnice.

5.5	V prípade, že sa zistí chyba, séria sa vráti na kontrolu a opätovne sa povolí jej predloženie. 

VI.	Kontrola maximálneho tlaku

6.1		Odber vzoriek sa vykoná  podľa bodu 4. Typ tlakomerných hlavní a príslušná metóda na meranie tlaku, ako aj vyhodnocovanie výsledkov sú ustanovené rozhodnutiami C.I.P. 

6.2	Podmienky pre vykonávanie skúšok sú nasledovné:
		–	teplota 210C ± 10C 
		–	relatívna vlhkosť: 60 % ± 5 %
Typová kontrola sa vykoná pri strelive, ktoré je 24 hodín klimatizované. Kontrola výroby sa pri strelive vykoná za štandardných podmienok. V prípade sporu sú smerodajné hodnoty získané streľbou streliva za vyššie uvedených podmienok.

6.3	Hodnota tlaku nesmie prekročiť hodnoty predpísané C.I.P. V prípade pochybností ak jednotlivý tlak neprekračuje 1,25 Pmax, vykoná sa dodatočná skúška s dvojnásobným počtom nábojov. Priemer výsledkov skúšky a dodatočnej skúšky musí zodpovedať rozhodnutiam C.I.P.; v opačnom prípade strelivo tejto série nesmie byť uvedené na trh, pokiaľ nie je označené ako strelivo s vysokým výkonom podľa § 6 ods. 4 a ods. 7. 
	Ak nie je pri vstreľovacích  a  jatočných  nábojkách splnená niektorá z podmienok,  vykoná sa dodatočná skúška s dvanástimi nábojkami. 

6.4	V prípade, ak C.I.P. určí meranie kinetickej energie, musí toto meranie po štatistickom vyhodnotení výsledkov vyhovovať rozhodnutiam C.I.P. Pri vykonávaní merania sa použijú svetelné hradlá a elektronický registračný prístroj alebo počítač merajúci s presnosťou najmenej desať mikrosekúnd. Prvá optická bariéra je umiestnená vo vzdialenosti 0,50 m od ústia hlavne. Ak neboli vyššie uvedené postupy dodržané, je potrebné uviesť spôsob akým boli výsledky merania získané.

VII.	Kontrola funkčnej bezpečnosti

7.1	Pri typovej kontrole a pri inšpekcii sa kontrola funkčnej bezpečnosti vykoná pomocou etalónovej hlavne alebo zbrane, kde sú rozmery nábojovej komory v súlade s rozmermi ustanovenými  tabuľkami C.I.P. Pri kontrole funkčnej bezpečnosti nábojov u zbraní s hladkým vývrtom hlavne sa použije zbraň, ktorá má maximálne rozmery nábojovej komory a uzamykaciu vôľu.  

7.2	Pri kontrole výroby sa vykoná kontrola funkčnej bezpečnosti   pomocou zbrane, ktorej rozmery sú v medziach ustanovených rozhodnutiami C.I.P. a ktorá je kusovo overená autorizovanou osobou. Rozmerové charakteristiky tejto zbrane musia byť zaznamenané. Pri kontrole funkčnej  bezpečnosti  nábojov u zbrane s hladkým vývrtom  hlavne sa použije zbraň, ktorá má maximálne rozmery nábojovej  komory a uzamykaciu vôľu.  

7.3 	V prípade nábojok pre akustické zbrane sa počas typovej kontroly, inšpekcie a kontroly výroby vykoná zistenie chyby pomocou tlakomernej hlavne.

7.4	Odoberanie vzoriek sa bude vykonávať podľa bodu III.

7.5	Za kritickú chybu sa považuj 
		a)	únik plynov dozadu do záveru,
		b)	uviaznutie strely alebo jej zlomkov v hlavni,
		c)	pretrhnutie nábojnice, ktorá ostane čiastočne alebo úplne v hlavni,
		d)	vytiahnutie plášťa nábojnice z kovania,
		e)	prasknutie kovania,
f) v prípade nábojok pre akustické zbrane, výmet fragmentov alebo častíc nábojnice,   prachu, výplne a podobne, ktoré prerazia list papiera formátu A2 o špecifickej hmotnosti 100-115 g/m2  a o hrúbke 0,12 ± 0,02 mm upevnený na podstavci, ktorý je umiestnený vo vzdialenosti 1,50 m od tlakomernej hlavne.

7.6	V  prípade ak séria nie je vhodná, vráti sa na revíziu a povolí sa jej predloženie k neskoršiemu dátumu.

VIII.	Strelivo dovážané z tretích krajín

V prípade dovozu streliva z tretej krajiny, pri ktorom nie je možné overiť kontrolu výroby, je výrobca povinný predložiť potvrdenie pre každý typ streliva, ktoré vyjadruje, že výrobca vykonal kontrolu výroby podľa rozhodnutí C.I.P. Autorizovaná osoba je oprávnená vyžadovať od dovozcu alebo od inej autorizovanej osoby, ktorá povolila umiestňovať overovaciu značku, správu o kontrole výroby dovážanej série.
Autorizovaná osoba vykoná inšpekciu streliva, ktoré bolo dovezené z tretej krajiny najmenej raz za rok.